HU Az Európai Unió Hivatalos Lapja L 282/41

AZ EFTA FELÜGYELETI HATÓSÁG

határozata 245/09/COL

(2009. május 27.)

a NordBook AS (korábbi nevén: Rotanor Bokproduksjon AS) vállalkozásnak nyújtott állítólagos jogellenes állami támogatásról (Norvégia)

AZ EFTA FELÜGYELETI HATÓSÁG (1),

tekintettel az Európai Gazdasági Térségről szóló megállapodásra (2) és különösen annak 61–63. cikkére és 26. jegyzőkönyvére,

tekintettel az EFTA-államok közötti, Felügyeleti Hatóság és Bíróság létrehozásáról szóló megállapodásra (3) és különösen annak 5. és 24. cikkére, valamint 3. jegyzőkönyvére,

mivel:

1. ELJÁRÁS

2005. szeptember 30-án kelt levelében (dokumentumszám: 344941) az Advokatfirmaet Grenland a Bokbinderiet Johnsen AS (a továbbiakban: a panaszos) nevében panaszt nyújtott be a Skien önkormányzat által a Rotanor Bokproduksjon AS (a továbbiakban: Rotanor) részére nyújtott állítólagos támogatás ellen.

A panaszos szerint Skien önkormányzata állami támogatást nyújtott a Skien önkormányzat tulajdonában álló Kontorbygg AS (a továbbiakban: Kontorbygg) korlátolt felelősségű társaságon keresztül azáltal, hogy a Rotanorral adásvételi és visszlízingszerződést kötött.

A Hatóság 2006. január 31-én kelt levelében (dokumentumszám: 353861) további tájékoztatást kért a norvég hatóságoktól.

A norvég hatóságok a tájékoztatás iránti kérésre a Kormányzati és Reformügyi Minisztérium 2006. március 13-án kelt levelével (dokumentumszám: 367150) válaszoltak.

A Hatóság 2007. március 16-án kelt levelében (dokumentumszám: 409639) további tájékoztatást kért négy újabb ponttal kapcsolatosan. A norvég hatóságok 2007. április 19-én kelt levelükben (dokumentumszám: 418736) válaszoltak.

2008. március 11-én kelt levelében a Kormányzati és Reformügyi Minisztérium arról tájékoztatta a Hatóságot, hogy a Nedre Telemark kerületi bíróság 2008. február 27-én a NordBook AS (korábbi nevén: Rotanor Bokproduksjon AS, a továbbiakban: NordBook) vállalkozást fizetésképtelennek nyilvánította, és a bíróság 2008. február 27-én a vagyon kezelésére felszámolót rendelt ki (dokumentumszám: 469070).

2008. november 4-én kelt levelében (dokumentumszám: 496785) a Hatóság további információt kért a norvég hatóságoktól a vagyonról és a csődeljárásról. A norvég hatóságok 2008. december 1-jén kelt levelükben (dokumentumszám: 500279) válaszoltak.

A Hatóság 2009. március 4-én kelt levelében (dokumentumszám: 511286) tájékoztatta a panaszost, hogy az ügyet le kívánja zárni. A panaszos 2009. március 30-án kelt levelében (dokumentumszám: 513907) válaszolt. A panaszostól további információk érkeztek 2009. április 23-án kelt levelében (dokumentumszám: 516392).

2. AZ ÁLLÍTÓLAGOS TÁMOGATÁS KEDVEZMÉNYEZETTJE

A Rotanor a Nørhaven AS dán vállalat egyik leányvállalata. A vállalat 2000 őszén alakult, amikor a Nørhaven megvásárolta a Kr. Johnsen Grafiske Senter AS vállalatot, és a nevét Rotanorra változtatta. A vállalat a könyvek és más kiadványok nyomtatása és kötése piacán tevékenykedett. A vállalat székhelye Skien, Norvégia volt.

2004 áprilisában a Nørhaven megvásárolta a Gjøvikben található AiT AS gyáregységet. Az AiT és a Rotanor tevékenységeit ezt követően Skienbe helyezték át, és NordBook néven új vállalatként összefonódtak.

A Nedre Telemark kerületi bíróság 2008. február 27-én megállapította a NordBook vállalkozás fizetésképtelenségét, és a bíróság a vagyon kezelésére még aznap felszámolót rendelt ki. 2008 decemberére a csődeljárás majdnem befejeződött, a vállalat valamennyi eszközét egymástól függetlenül értékesítik. A nem biztosított hitelezőknek nem fognak osztalékot fizetni, és nem létezik utódvállalat.

3. AZ ÁLLÍTÓLAGOS ÁLLAMI TÁMOGATÁS LEÍRÁSA

A panaszos szerint az állítólagos állami támogatást a Skien önkormányzat tulajdonában álló Kontorbygg vállalattal kötött előnyös adásvételi és visszlízingszerződés formájában nyújtották a Rotanornak. A panasz szerint ezt a szerződést nem piaci feltételekkel kötötték.

A norvég hatóságok által nyújtott információ alapján a Nørhaven központosítani kívánta a gyártását azáltal, hogy azt vagy Skienbe, vagy Gjøvikbe helyezi, és tárgyalásokba kezdett mindkét önkormányzat városi tanácsával. Skien önkormányzata (a továbbiakban: az önkormányzat) felajánlotta, hogy megvásárolja a Rødmyrlia út 40. sz. alatti ingatlant azzal a feltétellel, hogy a NordBook hosszabb időszakra szólóan visszlízingeli az ingatlant, azzal a céllal, hogy folytatja tevékenységeinek kiépítését Skienben. 2004. november 4-én az önkormányzat városi tanácsa úgy döntött, hogy 40 millió norvég koronát nyújt a Kontorbygg AS (a továbbiakban: Kontorbygg) számára részvénytőke formájában az ingatlan megvásárlása céljából.

A lízingdíj piaci árának és az ingatlan eladási értékének meghatározása céljából az önkormányzat megbízott egy engedéllyel rendelkező ingatlan-értékbecslőt. Az értékbecslő jelentése 2004. június 18-án készült el. E jelentés szerint a Rødmyrlia út 40. sz. alatti, lízing tárgyát képező ingatlan piaci árát évi 4 333 600 NOK-ra becsülték, az éves költségekkel együtt. Az eladás tárgyát képező ingatlan piaci árát az éves lízingdíj alapján számították ki, és 36 000 000 NOK-ra becsülték.

A Kontorbygg 34 465 000 NOK-ért vásárolta meg az ingatlant, ami az értékbecslő által javasolt ár körülbelül 96 %-a (36 000 000 NOK). A Kontorbygg azonban csak 2 400 000 NOK éves lízingdíjat számolt fel a Rotanornak, ami az értékbecslő által javasolt ár 54 %-a (4 433 600 NOK). Ennélfogva, bár az épületet az értékbecslésben foglaltat megközelítő áron vásárolták, a lízingdíj jóval alacsonyabb volt az önkormányzat által kért értékbecslésben foglaltnál.

4. ÉRTÉKELÉS

Az a tény, hogy az eladási ár megközelítette az értékbecslésben foglaltat, miközben a lízingdíj jelentősen alacsonyabb volt az értékbecslésben foglalttól, erősen arra utaló jel, hogy jogellenes állami támogatást nyújtottak.

Az állítólagos támogatás kedvezményezettje, a NordBook (volt Rotanor) megszűnt, eszközeit egymástól függetlenül értékesítik a 2008 februárjában megkezdett csődeljárás során.

A Hatóság az állami támogatásokra vonatkozó szabályok alkalmazása céljából a NordBook vállalkozást független vállalkozásnak tekinti. Az állítólagos támogatás közvetlenül a NordBook norvégiai tevékenységeihez kapcsolódik, nevezetesen annak skieni telephelyén.

Továbbá, mivel a NordBook eszközeit egymástól függetlenül fogják értékesíteni és nem lesz utódvállalat, a Hatóság megállapítja, hogy ha a NordBook (volt Rotanor) számára állami támogatást nyújtanának, a támogatás már nem járna semmilyen torzító hatással, és nem nyújtana előnyt a vállalkozás eszközeit megvásárlók egyikének sem (4). Ennélfogva, még ha nyújtottak is volna jogellenes állami támogatást, a NordBook számára nyújtott bármely támogatás visszafizettetése lehetetlen lenne (5).

A vállalkozás megszüntette összes gazdasági tevékenységét, és nincsen utódvállalat. Ilyen körülmények között semmilyen gyakorlati hatása nem lenne egy, a szóban forgó intézkedések támogatásnak történő minősítéséről, illetve azok EGT-megállapodással való összeegyeztethetőségéről szóló hatósági határozatnak (6). Ennélfogva nem indokolt az említett intézkedések vonatkozásában a Felügyeleti és Bírósági Megállapodás 3. jegyzőkönyvének II. részében meghatározott eljárás lefolytatása.

5. KÖVETKEZTETÉS

A fenti megfontolások alapján a Hatóság szerint nem indokolt a NordBook ellen eljárás lefolytatása,

ELFOGADTA EZT A HATÁROZATOT:

1. cikk

A Felügyeleti és Bírósági Megállapodás 3. jegyzőkönyve II. részének 10. cikke szerint indított, a NordBook AS (korábbi nevén: Rotanor) vállalkozás részére nyújtott állítólagos jogellenes állami támogatással kapcsolatos eljárás ezennel lezárul.

2. cikk

E határozat címzettje a Norvég Királyság.

3. cikk

Csak az angol nyelvű szöveg hiteles.

Kelt Brüsszelben, 2009. május 27-én. az EFTA Felügyeleti Hatóság részéről Per SANDERUD elnök Kurt JAEGER testületi tag

(1) A továbbiakban: a Hatóság.

(2) A továbbiakban: EGT-Megállapodás.

(3) A továbbiakban: Felügyeleti és Bírósági Megállapodás.

(4) Lásd a C-390/98 H. J. Banks & Co. Ltd kontra The Coal Authority and Secretary of State for trade and Industry ügyet, EBHT 2001, I-6117. o., 77. pont és a C-277/00 Németország kontra Bizottság ügyet, EBHT 2004, I-3925. o., 5. összefoglaló.

(5) A Bizottság 2008/141/EK határozata a Spanyolország által az IZAR vonatkozásában végrehajtott intézkedésekről, C-47/03 sz. ügy (HL L 44., 2008.2.20., 33. o.), valamint a Bizottság 2006/238/EK határozata Franciaországnak a Mines de Potasse d’Alsace részére tett intézkedéséről, C-53/2000 sz. ügy (HL L 86., 2006.3.24., 20. o.)

(6) Lásd az 5. lábjegyzetet.